Újra mentes Magyarország a magas patogenitású madárinfluenzától

Az Állategészségügyi Világszervezet (WOAH) vonatkozó előírásai szerint Magyarország visszanyerte a magas patogenitású madárinfluenzától való mentességét. A teljes országra vonatkozó kedvező státusz lehetővé teszi az élő baromfi és baromfitermékek akadálymentes kereskedelmét az egyes harmadik országokkal.

Hazánk magas patogenitású madárinfluenzától való mentességét a WOAH hivatalosan is megerősítette weboldalán. A kedvező besorolás visszamenőleg, június 28-tól érvényes, tehát: az ezt követően készült baromfitermékekre már vonatkozik. A mentességről Dr. Pásztor Szabolcs országos főállatorvos hivatalos levélben tájékoztatja a partnerországok illetékes hatóságait az importkorlátozások feloldása érdekében. Fontos, hogy mentességünk visszanyerésével a harmadik országok felé történő szállítások nem automatikusan indulhatnak meg, hanem meg kell várni a visszajelzésüket. A harmadik országokkal kapcsolatos naprakész kereskedelmi információkról a Nébih honlapján tájékozódhatnak az érintettek.

Azonban a mentesség visszanyerése nem jelenti azt, hogy lazítani lehetne a járványvédelmi fegyelmen. A vírus vadon élő madarakban továbbra is jelen van, így nagy a veszélye annak, hogy újból megjelenik a baromfiállományokban is. Éppen ezért kiemelten fontos, hogy az állattartók betartsák a járványvédelmi minimum feltételeket, így minimálisra csökkentve a baromfik vadon élő madarakkal történő direkt vagy indirekt kontaktusát. Jelenleg is országszerte érvényesek a fedett, lehetőleg oldalról is zárt helyen történő etetést és itatást előíró rendelkezések. A takarmányt és alomanyagot zárt helyen szükséges tárolni, vagy utóbbit fóliával letakarni, hogy ne férjenek hozzá vadon élő madarak. A madárinfluenza betegséggel kapcsolatosan tudnivalókról és aktuális információkról a Nébih tematikus oldalán olvashatnak.

Sajtókapcsolat:

* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/4161/ujra-mentes-magyarorszag-a-magas-patogenitasu-madarinfluenzatol/